Manises reurbanitza el carrer Àngel Nadal per tal d’evitar inundacions
10 de maig de 2023

• L’actuació s’inclou en el Pla d’Inversions de la Diputació de València 2022-2023

Manises, 10 de maig de 2023.  Les obres del carrer Àngel Nadal, en el barri de Sant Francesc, avancen a bon ritme per tal de dur a terme la reurbanització total i modernització de la xarxa d’evacuació d’aigües que evitaran les inundacions que es produeixen amb les pluges abundants. Aquesta actuació s'inclou en la proposta del Pla d’Inversions de la Diputació de València 2022-2023 que invertirà  més de 850.000 €

El regidor d’Urbanisme de l’Ajuntament de Manises, Rafael Mercader, ha explicat que “la intervenció és una reivindicació dels veïns de la zona, que pateixen molts problemes en períodes de pluges fortes, i per tant és molt necessària”. “Seguim treballant per l’eficiència energètica dins dels Objectius de Desenvolupament Sostenible (ODS)”, ha afegit Mercader.

Amb una inversió de més de 650.000 € es reurbanitzaran 1,379,85 m2 del carrer Àngel Nadal en el tram entre José Maria Martínez Aviñó i José Luis Lazkanoiturburu. També es renovarà tant la xarxa d’aigües pluvials com la de les fecals, concretament, en el tram on conflueixen les carrers Àngel Nadal amb Ceramista Alfons Blat .

En la proposta de sol·licitud d’aquesta subvenció hi ha també altres actuacions incloses en els Objectius de Desenvolupament Sostenible (ODS). Així, més endavant, s’instal·laran plaques fotovoltaiques d’autoconsum als pavellons esportius Alberto Arnal i Luis Vilar i la Ciutat de l’Oci i l’Esport i s’adequaran 27 quadres elèctrics d’enllumenat públic per a telecontrol i software per a la seua gestió.

El total de la subvenció de la Diputació de València és de més de 850.000 euros, dels quals 199.000 són per a les instal·lacions fotovoltaiques i quadres elèctrics i més de 650.000 per a la reurbanització del carrer Àngel Nadal.